
СТАНОВИЩЕ
Комисията по граждански свободи, правосъдие и вътрешни работи приканва водещата комисия по бюджетен контрол да включи в предложението за резолюция, което ще приеме, следното:
1.	призовава всички агенции в областта на правосъдието и вътрешните работи (ПВР) да засилят вътрешните одити на ефективността и да избягват дублирането на административни структури; настоява, че всяко увеличение на бюджета или персонала трябва да бъде придружено от измерими показатели за изпълнението
(Следва да се отбележи, че добавянето му предшества част I)
Част I – Освобождаване от отговорност във връзка с изпълнението на бюджета на Агенцията на Европейския съюз за сътрудничество в областта на наказателното правосъдие (Евроюст) за финансовата 2024 година
[bookmark: _Hlk211414452]2.	отбелязва постоянното увеличаване на оперативната дейност на Агенцията на Европейския съюз за сътрудничество в областта на наказателното правосъдие (Евроюст), която включваше разглеждането на 12 972 случая през 2024 г., над 640 координационни срещи, 32 координационни центъра и 361 съвместни екипа за разследване (СЕР) (годишно увеличение с 25%), и улесни изпълнението на 452 европейски заповеди за арест и използването на 2668 европейски заповеди за разследване;
3.	приветства повишаването на ефективността, постигнато от Евроюст чрез изпълнението на 99,94% от нейния бюджет и 98,35% от щатното му разписание; отбелязва, че тези резултати са постигнати при наличието на значителни бюджетни ограничения, произтичащи от увеличеното оперативно натоварване и високата инфлация;
4.	приветства подкрепата на Евроюст за дейностите, свързани с агресивната война срещу Украйна, съвместния екип, който разследва предполагаеми основни международни престъпления, прилагането на базата данни за доказателства за основни международни престъпления (CICED) и подкрепата за развитието на Международния център за наказателно преследване на престъплението агресия, чийто домакин е Евроюст; настоява, че е необходимо да се отделят подходящи финансови и човешки ресурси за тези дейности и тяхното развитие;
5.	приветства стартирането на Европейската съдебна мрежа за борба с организираната престъпност (EJOCN) през септември 2024 г., чийто домакин е Евроюст, като уникален център за обмен на експертен опит между съдебните органи, участващи в разследването и наказателното преследване на организираната престъпност; посочва необходимостта от определяне на съгласувана стратегия за развитието на EJOCN, така че да се увеличи нейното значение за практикуващите специалисти;
6.	приветства сключването от страна на Евроюст на работни договорености с трети държави и приемането на стратегия за сътрудничество с международни партньори (2024 – 2027 г.); призовава за засилване на нейните дейности за международно сътрудничество чрез по-нататъшно разработване на работни договорености, сключване на партньорства и споразумения за сътрудничество;
7.	приветства тясното сътрудничество на Евроюст с Агенцията на Европейския съюз за сътрудничество в областта на правоприлагането (Европол) и създаването на междуведомствена работна група за допълнително проучване на възможностите за сътрудничество; настоява, че цикълът на законодателен преглед на Евроюст, Европол и Европейската прокуратура предлага уникална възможност за по-нататъшно засилване на полезните взаимодействия между тях, по-специално в оперативното сътрудничество, обмена на данни и информация, като същевременно се осигурява взаимно допълване и се избягва дублирането или припокриването на техните законови правомощия;
8.	призовава Европол да определи специално звено за контакт за Евроюст, което да отговаря за улесняване на обмена на информация, осигуряване на връзка при съвместни случаи и подобряване на координацията между съвместните екипи за разследване (СЕР) на Евроюст и оперативните работни групи на Европол;
9.	призовава освен това за целенасочена оперативна съвместимост между Евроюст и Европол, като се гарантира пропорционалност, правна сигурност и поверителност, за да се подобри ранното откриване на връзки между съдебните и правоприлагащите разследвания;
10.	отбелязва със сериозна загриженост значителните забавяния в прилагането на новата деловодна система; подчертава риска от въздействие на тези забавяния върху допустимостта на доказателствата в случаите, разглеждани от Евроюст, включително тези, които се съхраняват в базата данни за доказателства за основни международни престъпления (CICED); призовава Европейската комисия и Евроюст да създадат съвместно прозрачен график и план за управление на риска за деловодната система, като гарантират оперативна непрекъснатост и интегритет на данните във всички текущи разследвания; призовава Европейската комисия да извършва систематични оценки на въздействието и прогнози на необходимите усилия при разработването на сложни информационни системи, особено когато в законодателните предложения са заложени срокове за създаване и започване на тяхното функциониране;
Част II – Освобождаване от отговорност във връзка с изпълнението на бюджета на Агенцията на Европейския съюз за основните права (FRA) за финансовата 2024 година
11.	приветства факта, че Агенцията на Европейския съюз за основните права (FRA) успя да изпълни своите цели и да осъществи дейностите, предвидени в нейната годишна работна програма, въпреки непрекъснатия недостиг на човешки и финансови ресурси, особено след като мандатът на FRA беше значително разширен; отбелязва и отново изразява загриженост, че FRA продължава да изпитва недостиг по отношение на финансовите и човешките ресурси; призовава за отпускане на допълнителни ресурси на FRA както по отношение на бюджета, така и по отношение на персонала; отбелязва, че броят на произведените публикации е 102 в сравнение с определената цел от 50, броят на външните заседания и прояви, на които FRA е направила представяне/изказване/официално участие е 223 в сравнение с определената цел от 120, броят на предоставените писмени/устни материали е 520 в сравнение с определената цел от 120, а броят на изготвените комуникационни материали е 3617 в сравнение с поставената цел за 1000; отбелязва със задоволство много високото равнище на изпълнение на бюджета на FRA от над 99%; счита, че това е важен показател за добро финансово управление и спазване на бюджетните принципи; приветства сътрудничеството с други агенции, международни и национални органи по правата на човека и гражданското общество, за да се гарантира спазването на основните права; подчертава, че липсата на ресурси може да засегне качеството на работата, която Агенцията е осигурила, което е много важно, за да се гарантира, че политиките и законодателството на ЕС вземат под внимание основните права;
12.	подчертава ролята на FRA като ключов участник в областта на основните права и принципите на правовата държава, залегнали в Хартата на основните права, която е първично право на ЕС, и приветства нейната подкрепа за гарантиране на зачитането, защитата и спазването на основните права в съществуващите закони и политики на ЕС, включително нейния принос за инициативите за равенство и борба с дискриминацията, като например борбата със сексизма, расизма, антисемитизма и ислямофобията, подкрепата за събирането на данни относно равенството, подпомагането на прилагането на националните стратегически рамки за ромите, и предоставяне на информация за докладите на Комисията относно Плана за действие на ЕС за борба с расизма за периода 2020 – 2025 г. и свързаните с него национални планове за действие, Стратегията за равнопоставеност на ЛГБТИК за 2020 – 2025 г. и първия доклад за напредъка по стратегията на ЕС за борба с антисемитизма и подкрепа на еврейския живот; признава важната роля на FRA в изготвянето на годишния доклад на Комисията относно върховенството на закона; подчертава важната роля на FRA за насърчаване на защитата на гражданското общество и за защита на защитниците на правата на човека, изложени на риск, за предоставяне на подкрепа за научни изследвания и изграждане на капацитет, свързани с Хартата на основните права на Европейския съюз и международните стандарти в областта на правата на човека, както и за годишния доклад относно положението с основните права; счита обаче, че разширяването на мандата на FRA трябва да остане пропорционално на основната ѝ мисия;
13.	приветства първия проект на FRA за предоставяне на стратегическо прогнозиране в областта на основните права, чиято цел е да се предвидят бъдещите предизвикателства пред основните права и да се даде възможност на Агенцията да подкрепя по-добре изготвянето на политиките на ЕС и държавите членки при решаване на възникващите проблеми;
14.	подчертава насоките и ангажимента на FRA в областта на убежището и миграцията, границите и оперативната съвместимост, както и важния ѝ фокус върху основните права, международните задължения на държавите членки и правото на ЕС в областта на правата на човека в тази област, включително работата на Агенцията по отношение на миграционните политики, насочена към тяхното разработване и прилагане при пълно зачитане на основните права, както и обученията, провеждани за националните органи, включително с акцент върху гаранциите за основните права в областта на миграцията и убежището;
15.	приветства приноса на FRA към Акта за изкуствения интелект, експертния опит, предоставен във връзка с прилагането на Акта за цифровите услуги, и доклада, публикуван от Агенцията относно предизвикателствата, свързани с прилагането на Общия регламент относно защитата на данните (ОРЗД), който послужи за основа на оценката на регламента от страна на Европейската комисия; отбелязва със задоволство работата на FRA относно вредното съдържание онлайн и практиките за модериране, подобряването на събирането на данни относно онлайн изказванията, подбуждащи към омраза, и относно киберпрестъпността и основните права;
Част III – Освобождаване от отговорност във връзка с изпълнението на бюджета на Агенцията на Европейския съюз в областта на убежището (EUAA) за финансовата 2024 година
16.	отбелязва, че на 7 май 2025 г. Европейският парламент реши да отложи своето решение за освобождаване от отговорност на изпълнителния директор на Агенцията на Европейския съюз в областта на убежището във връзка с изпълнението на бюджета на Агенцията за финансовата 2023 година поради предстоящо разследване на OLAF, свързано с предполагаеми проблеми, засягащи нейното финансово управление; отбелязва, че на 22 октомври 2025 г. Европейският парламент освободи от отговорност Агенцията на Европейския съюз в областта на убежището, като ѝ предостави няколко препоръки; отново подчертава значението на пълното прилагане на всички препоръки, отправени от Парламента с оглед на процедурата по освобождаване от отговорност във връзка с изпълнението на бюджета за 2024 г.;
17.	отбелязва, че през 2024 г. са подадени над 1 милион молби за международна закрила (-11% в сравнение с 2023 г.), като освен това държавите от ЕС+ са издали над 746 000 решения за предоставяне на временна закрила; подчертава продължаващата оперативна и техническа подкрепа, която Агенцията на Европейския съюз в областта на убежището (EUAA) предоставя на държавите членки в този контекст, по-специално с оперативни планове в 13 държави членки[1], като по този начин се увеличава националният им капацитет за обработване на молби за убежище и осигуряване на прием; отбелязва освен това със задоволство, че операциите на EUAA се развиват в съответствие с нуждите на място; приветства факта, че в областта на презаселването Механизмът на EUAA за подкрепа на презаселването в Турция се използва все повече от държавите членки, което позволи да се окаже подкрепа на 34 мисии за презаселване и да се помогне на 4100 лица в този контекст;
18.	оценява факта, че EUAA е провела 1200 обучения, на които са присъствали 18 000 участници, което показва увеличение с 28% в сравнение с 2023 г.; отбелязва със задоволство, че след продължителна подготвителна и ангажирана работа EUAA получи официално признание като доставчик на допълнително и висше образование в сътрудничество с малтийските органи; изразява убеждение, че това е крайъгълен камък в превръщането на учебната програма в уникален инструмент за насърчаване на общ подход към управлението на убежището и миграцията в рамките на ЕС; приветства приемането на многогодишната програма за мониторинг, с която се установява редът на първия цикъл на мониторинг за оперативното и техническото прилагане на общата европейска система за убежище между 2026 г. и 2030 г.; приветства също така създаването на обща методология за тези дейности по мониторинг;
19.	потвърждава значителния принос на EUAA в областта на информацията за държавите на произход и насоките за тях, както и ситуационната осведоменост и свързаното събиране на данни;
20.	приветства усилията на EUAA за своевременно актуализиране на всички нейни помощни материали след новото законодателство и приемането на Пакта за миграцията и убежището и високо оценява приноса и подкрепата, предоставена от нея в областта на убежището при подготовката на влизането в сила на Пакта, наред с другото, чрез 11 продукта, свързани с пакта, които са от ключово значение като насоки за държавите членки и практикуващите специалисти в тяхната работа; изисква обаче тези документи да бъдат споделяни с Парламента при неповерителни условия както за целите на прозрачността, така и за целите на ефективността.
21.	отбелязва бюджета на EUAA през 2024 г. в размер на 172 милиона евро и нейните 592 щатни длъжности (в сравнение с 529 през 2023 г.); призовава за подходящи равнища на финансиране и персонал за EUAA, като се вземе предвид значителното увеличаване на задачите, възложени на агенцията в контекста на изпълнението на Пакта за миграцията и убежището; изразява съжаление, че заетите длъжности през 2024 г. достигнаха едва 508 длъжности; поздравява служителите на EUAA за тяхната ангажираност и за резултатите от тяхната работа, въпреки значителния брой на незаетите длъжности, в съчетание с високото работно натоварване за работещите; подчертава, че е важно да се насърчава положителна работна среда, улеснявана от канали за открита комуникация и възнаграждение, основано на заслуги; настоятелно призовава EUAA да ускори процедурите за набиране на персонал, за да запълни всички незаети длъжности;
22.	отбелязва подобрението на EUAA с изпълнението на 99% от бюджетните кредити за поети задължения и 95% от бюджетните кредити за плащания и насърчава EUAA да доразвие и повиши качеството на механизмите за вътрешен контрол; настоятелно призовава EUAA да докладва периодично на Парламента относно изпълнението на писмените препоръки, отправени от управителния съвет през 2025 г., относно корективните действия, обявени от изпълнителния директор в нейната „Декларация за визията на ръководството при прилагането на промените в EUAA“; отново изтъква значението на проактивния ангажимент от страна на управителния съвет за направляване на ориентацията на дейностите на EUAA и припомня, че е важно да се осигурят ефикасни и прозрачни процедури и структура, които да бъдат създадени с оглед на комуникацията с управителния съвет, като по този начин се позволи упражняването на навременен и ефективен надзор; призовава Комисията да подкрепя и подпомага членовете на управителния съвет при изпълнението на тяхната надзорна роля;
23.	призовава EUAA да създаде независима вътрешна функция по етика; насърчава EUAA да предприеме решителни действия за преодоляване на слабостите в управлението на човешките ресурси, разкрити в доклада на OLAF, който беше обсъден в комисията по бюджетен контрол на 15 юли 2025 г., с оглед на запазването на почтеността и доверието в организацията;
24.	припомня значението на засилването на парламентарния преглед с оглед на повишаването на отчетността на EUAA и отново призовава Агенцията да споделя протоколите от разискванията на управителния съвет; като се има предвид участието на Европейския парламент по въпросите, уредени от Регламента за EUAA; призовава управителния съвет да кани системно експерт на Европейския парламент, който да участва в заседанията на управителния съвет;
25.	приветства приемането на първата стратегия на EUAA в областта на основните права и плановете за действие, които трябва да я последват; приветства създаването на механизъм за подаване на жалби и специалната уебстраница за улесняване на достъпа до механизма; оценява 24-те забележки, представени от служителя по въпросите на основните права след анализ на оперативните планове, оценки на изпълнението на оперативните планове и посещения на място на операциите на EUAA; приветства първия годишен доклад на Службата на служителя по въпросите на основните права, в който се прави преглед на дейностите през 2024 г.;
Част IV – Освобождаване от отговорност във връзка с изпълнението на бюджета на Европейската агенция за оперативното управление на широкомащабни информационни системи в пространството на свобода, сигурност и правосъдие (eu-LISA) за финансовата 2024 година
26.	приветства оперативните постижения на Агенцията на Европейския съюз за оперативното управление на широкомащабни информационни системи в пространството на свобода, сигурност и правосъдие (eu-LISA) през 2024 г., включително консолидирането на операциите на ШИС, ВИС и Евродак, свързването на Frontex с ШИС, което дава възможност за пълен достъп до ВИС за България и Румъния, и официалното приемане на оперативното управление на системата e-CODEX; отбелязва също така подготовката на Агенцията за новата система Евродак, която трябва да бъде предоставена до юни 2026 г. за ключовите функции, както и началото на разработването на платформата за сътрудничество на съвместните екипи за разследване (ПС на СЕР); припомня, че приложимите достижения на правото на ЕС в областта на защитата на данните трябва да бъдат спазвани изцяло;
27.	отбелязва със задоволство, че през 2024 г. eu-LISA е изпълнила 100% от своите бюджетни кредити за поети задължения, възлизащи на 307,39 милиона евро, и изцяло е усвоила своите бюджетни кредити за плащания в размер на 260,11 милиона евро, включително преносите; приветства значителното намаляване на преносите от 2024 г. към 2025 г. с приблизително 50% в сравнение с предходната година, с което се отговори на предишните опасения на Парламента, но изразява съжаление, че процентът на анулираните бюджетни кредити за плащания остава висок – 14,5%;
28.	подчертава неотложната необходимост от изграждане на архитектурата за оперативна съвместимост, като се вземат предвид поуките от съвместното учение, и подчертава, че бързият и надежден обмен на информация е от жизненоважно значение за пространството на свобода, сигурност и правосъдие на Съюза;
29.	изразява съжаление, че Системата за влизане/излизане (СВИ) не можа да започне да функционира през ноември 2024 г., но приветства мерките, приети от eu-LISA, за ускоряване на напредъка и гарантиране на постепенното влизане в сила на системата, считано от 12 октомври 2025 г.;
30.	приветства засиления акцент на eu-LISA върху киберсигурността, включително функционирането на мониторинга 24 часа на ден/7 дни в седмицата, реагирането на инциденти и ученията в сътрудничество с Мрежата на агенциите в областта на правосъдието и вътрешните работи (JHAAN); подчертава, че е важно новите разпоредби на Съюза в областта на киберсигурността и информационната сигурност да бъдат своевременно приложени;
31.	отбелязва усилията на eu-LISA през 2024 г. за ефективно използване на нейните финансови и човешки ресурси; потвърждава значението на по-нататъшното подобряване на процента на заетост и необходимостта от намаляване на зависимостта от външни изпълнители чрез укрепване на вътрешния капацитет; приветства стратегическия план за действие за управление с цел подобряване на резултатите на системата, изграждане на вътрешен капацитет за развитие, подобряване на управлението на талантите и укрепване на отношенията със заинтересованите страни; призовава Комисията и държавите членки да гарантират, че на eu-LISA се предоставят подходящи ресурси, които съответстват на разширения ѝ мандат;
32.	подчертава значението на програмата на eu-LISA за увеличаване на капацитета, за да се осигурят достатъчно ресурси на центровете за данни както за новите, така и за съществуващите информационни системи, и приветства текущите мерки за подобряване на надеждното бюджетно планиране и мониторинг; подчертава значението на финализирането на стратегията за снабдяване и увеличаването на вътрешния капацитет за намаляване на зависимостта от външни изпълнители; призовава междувременно за увеличаване на надзора върху изпълнителите, като се има предвид и чувствителността на данните, обработвани от Агенцията;
Част V – Освобождаване от отговорност във връзка с изпълнението на бюджета на Европейската агенция за гранична и брегова охрана за финансовата 2024 година 
33.	припомня, че бюджетът на Агенцията се е увеличил от 118 милиона евро през 2011 г. на 922 милиона евро през 2024 г. в резултат на преразгледания мандат и в съответствие с бюджетните решения, приети през този период; отбелязва, че увеличените правомощия и бюджет трябва да бъдат придружени от отчетност и прозрачност, като същевременно се гарантира пълният оперативен капацитет на Агенцията за ефективно изпълнение на нейния мандат, включително зачитането на основните права;
34.	потвърждава, че през 2024 г. Европейската агенция за гранична и брегова охрана (Frontex) предприе значителни стъпки, за да приведе своята стратегическа насока и оперативен капацитет в съответствие с Пакта за миграцията и убежището, като приложи вътрешен план за действие в подкрепа на държавите членки при разгръщането на пакта, като допринесе за механизма на ЕС за подготвеност и управление на кризи в областта на миграцията (Подробен план за подготвеност и кризи в областта на миграцията) и като прие стратегията на Frontex за международно сътрудничество за периода 2024 – 2026 г.;
35.	приветства, че през 2024 г. Frontex въведе новата командна верига, която дава възможност за децентрализирано вземане на решения и по-бърза реакция на възникващи оперативни нужди на местно равнище; признава, че новата организация и бизнес модел могат да осигурят по-гъвкаво, адаптивно и икономически ефективно управление на операциите в сравнение с предишната система; призовава Агенцията да направи оценка на новите договорености, като определи количествени и качествени цели и докладва за напредъка; приветства освен това приемането на Стратегическия анализ на риска за 2024 г.;
36.	приветства освен това, че Frontex също така задълбочи партньорството си с консултативната мисия на ЕС (EUAM) в Украйна, като укрепи интегрираното управление на границите и сигурността по границата между ЕС и Украйна в условията на продължаващия конфликт;
37.	изтъква ключовата роля на Frontex в защитата на външните граници на Съюза; потвърждава нейната роля в операциите по търсене и спасяване (ТиС), като морските и въздушните активи, използвани при съвместни операции, са реагирали при 1599 инцидента и са оказали помощ на 65 919 мигранти; отново призовава за създаването на всеобхватна мисия на ЕС за търсене и спасяване, изпълнявана от компетентните органи на държавите членки и Frontex, която би могла значително да намали смъртните случаи в морето;
38.	приветства проактивните последващи действия на Frontex във връзка с жалби, свързани с основните права; подчертава значението на тясното сътрудничество с националните органи, за да се гарантират подходящи последващи действия във връзка с твърденията за нарушения на основните права в съответствие с националните механизми; препоръчва обаче механизмът за подаване на жалби да бъде подобрен, за да се засили неговата ефективност, тъй като редица жалби, свързани с основните права, все още се отхвърлят поради недопустимост; отбелязва, че Работната група по член 46, създадена на 27 септември 2022 г. с цел улесняване на процеса на вземане на решения от изпълнителния директор, приключи работата си на 22 септември 2024 г.; изтъква, че служителите на Frontex трябва да избягват да се включват в действия, с които пряко или непряко биха могли да се нарушават основни права; приветства засиления ангажимент на Frontex за прозрачност и отчетност; подчертава необходимостта от по-подробна информация след завършването на операциите;
39.	приветства създаването на групата за спазване на основните права, с което се потвърждава, че спазването на основните права във всички дейности на Frontex e отговорност, която се споделя в рамките на цялата Агенция, и признава напредъка, постигнат в прилагането на плана за действие в областта на основните права;
40.	потвърждава напредъка, постигнат в изпълнението на плана за действие в областта на основните права, и насърчава Frontex да продължи да полага проактивни усилия за включване на националните органи в изпълнението и редовния преглед, като се има предвид неговото значение за всички компоненти на европейската гранична и брегова охрана;
41.	отбелязва, че процентът на запълване на длъжностите от 85,3% (2773 заети длъжности) е под целевите 93%, и приканва Frontex да продължи усилията си за набиране на персонал с цел намаляване на процента на незаетите длъжности във възможно най-кратък срок; силно насърчава Агенцията да продължи усилията си за постигане на географски баланс и баланс между половете;
42.	приветства факта, че тръжната процедура за въвеждането на системата за фалшиви и автентични документи онлайн (FADO) е приключила, избран е изпълнител, договорът е подписан и етапът на изпълнение е започнал; изразява все пак съжаление относно забавянето на прилагането на FADO, тъй като Регламентът за FADO влезе в сила още през април 2020 г., призовава Frontex да приложи изцяло FADO;
43.	отбелязва нарасналата роля на Frontex в трети държави, по-специално чрез сключването и актуализирането на няколко споразумения за статута и работни споразумения, както и засиления политически ангажимент; подчертава необходимостта от внимателно обмисляне на задълженията, свързани с пропорционалността и основните права, в дейностите, включващи държави извън ЕС, с оглед на разнообразната оперативна среда;
44.	отбелязва текущото изпълнение на три финансови препоръки на OLAF, както и на препоръките на Европейския омбудсман, които посочват май 2025 г. като краен срок за изпълнението; настоятелно призовава Frontex да осигури без по-нататъшно забавяне пълното изпълнение на всички препоръки на европейските органи за одит и контрол, по-специално на OLAF и тези от работната група на Европейския парламент за контрол на Frontex, Европейския омбудсман, Палатата и работната група на Frontex по основните права и правните оперативни аспекти на операциите; отбелязва със задоволство, че от декември 2023 г. насам няма висящи случаи, свързани с препоръките на работната група за контрол на Frontex (FSWG), по-конкретно 39 препоръки са изпълнени, а 3 са приключени като неизпълними; освен това към октомври 2024 г. няма висящи действия във връзка с доклада на OLAF, тъй като 100% от действията са изпълнени; изисква от Комисията да гарантира, че констатациите на OLAF и Европейската прокуратура относно Frontex са последвани от ясни срокове за изпълнение и, когато е необходимо, от дисциплинарни мерки; призовава Европейската комисия да отрази в своето предложение за нов регламент законодателните и свързаните с управлението препоръки от всички горепосочени доклади; 
	отбелязва, че през 2024 г. служителят по въпросите на основните права е прекарал около 1850 дни в работа на място, което представлява увеличение с повече от 10% в сравнение с предходната година, като е наблюдавал дейностите на Frontex в 24 държави; отбелязва подобренията, които се наблюдават по отношение на достъпа на служителя по въпросите на основните права до оперативни зони, дейности и документи; подчертава обаче, че служителят по въпросите на основните права е продължил да докладва за ограничения при достъпа до оперативни зони или дейности; призовава държавите членки, както и трети държави, да предоставят на служителя по въпросите на основните права пълен достъп до оперативните зони и дейности; настоятелно призовава Frontex незабавно да гарантира такъв пълен достъп като условие за участие в съвместна операция;
Част VI – Освобождаване от отговорност във връзка с изпълнението на бюджета на Агенцията на Европейския съюз за обучение в областта на правоприлагането (CEPOL) за финансовата 2024 година
46.	отбелязва, че оперативният бюджет на Агенцията на Европейския съюз за обучение в областта на правоприлагането (CEPOL) за 2024 г. възлиза на 12 589 437 EUR, което представлява увеличение с 12,3% в сравнение с окончателния бюджет за 2023 г.; приветства факта, че през 2024 г. степента на изпълнение на бюджетните кредити за поети задължения от CEPOL е била 100%, което е третата поредна година, през която е постигнато пълно изпълнение;
47.	потвърждава, че CEPOL осигурява всеобхватен набор от обучения във всички области на Европейската мултидисциплинарна платформа за борба с криминални заплахи (EMPACT); отбелязва, че темите на EMPACT и киберпрестъпността са най-популярните теми, на които са присъствали почти 64% от общия брой на участниците през 2024 г.; приветства CEPOL за факта, че качеството на продуктите на агенцията, измерено чрез степента на удовлетвореност на клиентите, остава високо през 2024 г., като общо 97% от участниците заявяват, че са много доволни или доволни от дейностите;
48.	потвърждава, че на 30 май 2024 г. Агенцията беше обект на мащабна кибератака, като нейната ИКТ инфраструктура на място, както и платформата за електронно обучение LEEd бяха счетени за напълно компрометирани; приветства координирания подход, възприет от Агенцията в тясно сътрудничество със Служба за киберсигурност за институциите, органите, службите и агенциите на Съюза (CERT-EU) и Комисията по отношение на изграждането на нова и сигурна ИТ инфраструктура; отбелязва, че CEPOL получи допълнително финансиране в размер на 1 153 938 EUR за покриване на допълнителните разходи в областта на информационните технологии (1 064 000 EUR) и увеличение на заплатите (89 938 EUR);
49.	потвърждава, че кибератаката доведе до значително намаление по отношение на обучените служители на правоприлагащите органи от държавите – членки на ЕС; признава, че въпреки кибератаката, през 2024 г. агенцията е изпълнила 350 дейности, на които са присъствали около 21 600 участници, в сравнение с 490 дейности (-29%) и 46 431 участници (-54%) през 2023 г.;
50.	отбелязва, че въпреки че CERT-EU приключи своето разследване на кибератаката, наказателното разследване, започнато от унгарските правоприлагащи органи с подкрепата на Европол, продължава; подчертава, че Европейският парламент очаква да бъде информиран за резултатите от разследването;
51.	приветства факта, че CEPOL е продължила да предоставя набор от обучения в областта на киберпространството чрез своята Академия за борба с киберпрестъпността; приветства факта, че специалните дейности за обучение са подобрили знанията и капацитета в областта на киберпрестъпността в Европа в областта на борбата срещу сексуалната експлоатация на деца, схемите за онлайн измами и кибератаките;
52.	отбелязва със съжаление, че дейностите по обучение в областта на основните права са намалели през 2024 г. (когато са били изпълнени 10 дейности с 427 участници) в сравнение с 2023 г. (19 дейности с 2 063 участници); подчертава, че основната цел на CEPOL е да подкрепя, развива, прилага и координира обучението на служителите на правоприлагащите органи, като същевременно поставя специален акцент върху защитата на правата на човека и основните свободи в контекста на правоприлагането;
Част VII – Освобождаване от отговорност във връзка с изпълнението на бюджета на Агенцията на Европейския съюз по наркотиците за финансовата 2024 година
53.	отбелязва, че на 2 юли 2024 г. новата Агенция на Европейския съюз по наркотиците (EUDA) официално замени Европейския център за мониторинг на наркотици и наркомании; припомня, че Регламентът за EUDA има за цел справяне с явлението наркотици чрез цялостен, основан на доказателства подход;
54.	отбелязва, че за да изпълни новите си задачи, през 2024 г. EUDA се е възползвала от увеличение с повече от 80% на годишния бюджет и от набирането на персонал за запълване на 28 нови длъжности; призовава EUDA да гарантира пълното изпълнение на новия си мандат;
55.	отбелязва, че оперативният бюджет на EUDA за 2024 г. възлиза на 32 723 728 EUR; приветства факта, че през 2024 г. степента на изпълнение на бюджетните кредити за поети задължения от EUDA е 100%; въпреки това отбелязва със загриженост, че процентът на анулираните бюджетни кредити за плащания за 2024 г. възлиза на 10,49%, което съответства на анулирането на 3 401 035 EUR; потвърждава, че този процент на анулиране е резултат от ограниченията, които засегнаха способността на агенцията да изразходва бюджета си за 2024 г. до започването на новия мандат на агенцията на 2 юли 2024 г.;
56.	приветства приноса на EUDA за Европейската мултидисциплинарна платформа за борба с криминални заплахи (EMPACT) и за оперативните планове за действие (ОПД) на цикъла на политиката на ЕС относно организираната и тежката международна престъпност; оценява развитието на Европейската система за предупреждение за наркотици (EDAS) за подаване на сигнали, когато на пазара се появят сериозни рискове, свързани с наркотиците; приветства стартирането на Европейската мрежа от криминалистични и токсикологични лаборатории и Европейската система за оценка на заплахите (ETAS);
57.	приветства постоянните усилия на EUDA за прилагане на системата на ЕС за ранно предупреждение в сътрудничество с партньори в държавите членки; отбелязва, че са били нотифицирани 47 нови психоактивни вещества и че общият брой на наблюдаваните понастоящем нови психоактивни вещества е приблизително 1000; оценява техническите доклади, публикувани от агенцията;
58.	отчита, че през 2024 г. EUDA е изготвил 33 научни и институционални публикации и че също така е автор или съавтор на 16 научни статии и глави от книги; оценява научния и основан на факти експертен опит, предоставен от центъра;
59.	приветства стартирането на Европейския доклад за наркотиците за 2024 г. и неговия акцент върху синтетичните вещества със силно действие, новите наркотични смеси и променящите се модели на употреба;
60.	отбелязва със задоволство, че EUDA е предоставяла редовна и ценна подкрепа и информация относно политиките за наркотиците на създателите на политики на национално равнище и е координирала подготвителни научни прегледи на свързаните с наркотиците вреди, лечение и палиативни практики; изтъква значението на продължаването на тази важна работа, за да се вземат предвид променящите се тенденции и предизвикателства, и призовава за по-нататъшно засилване на тези дейности чрез насърчаване на по-тясно сътрудничество с държавите членки и осигуряване на адекватното разпространение на констатациите сред по-широка аудитория, включително медицинските специалисти и цялата общественост;
61.	подчертава, че EUDA е обучил над 11 700 специалисти, работещи в областта на наркотиците, включително здравни работници, служители на правоприлагащите органи и създатели на политики в рамките на Съюза и извън него, и че в осемте уебинара, организирани от EUDA, са участвали приблизително 1400 специалисти; приветства сътрудничеството с други агенции на ЕС;
Част VIII – Освобождаване от отговорност във връзка с изпълнението на бюджета на Агенцията на Европейския съюз за сътрудничество в областта на правоприлагането (Европол) за финансовата 2024 година
62.	подчертава, че през 2024 г. Европол е подкрепила 3324 операции, 65 оперативни работни групи и 432 дни за действие; подчертава ролята на агенцията като център на ЕС за информация относно престъпността, тъй като SIENA (приложение за мрежа за сигурен обмен на информация) е използвано за обмен на над 2 милиона съобщения, а агенцията е приела чрез мрежата 114 459 оперативни приноса през 2024 г.;
63.	отбелязва освен това, че Европол е предоставила 366 доклада за оперативен анализ и 29 доклада за стратегически анализ: приветства високата степен на удовлетвореност на заинтересованите страни, която беше изразена/отбелязана във връзка с нейните аналитични продукти;
64.	призовава Европол да изпълни останалите препоръки, отправени от Европейския надзорен орган по защита на данните (ЕНОЗД), по-специално в контекста на неговите надзорни становища; отбелязва, че като част от проверката на ЕНОЗД, извършена през октомври 2023 г., са установени редица недостатъци; освен това призовава Европол бързо да изпълни останалите 23 препоръки, отправени с цел да се гарантира или подобри спазването от страна на Европол на правната рамка за защита на данните; като отбелязва, че около 75% от препоръките, свързани главно с обработката на данни от ВИС и резервационни данни на пътниците, междувременно се считат за изпълнени от Европол;
65.	след забележката, отправена към Frontex през 2024 г., която се отнася до обмена на данни между Европол и Frontex, свързани с мигранти и активисти, без да се извършва каквато и да било оценка на необходимостта от такъв обмен на информация, призовава както Европол, така и Frontex да работят в тясно сътрудничество с ЕНОЗД, за да се гарантира, че всеки обмен на лични данни на заподозрени в трансгранични престъпления лица е в съответствие с приложимите правила за защита на данните и съответните мандати на агенциите, като същевременно им позволява да провеждат правилно своите разследвания; в този контекст отбелязва предоставената от Европол актуализация, като подчертава, че между 2020 г. и края на 2024 г. Европол е обработвала средно 260 заподозрени годишно от информацията, получена от Frontex;
66.	изразява загриженост във връзка с инцидент, свързан със сигурността, възникнал в Европол, при който са изчезнали административните досиета на няколко служители и членове на ръководството на Европол ; призовава агенцията да въведе подходящи мерки за предотвратяване на подобни инциденти; отбелязва, че след информационния документ, който Европол предостави на комисията по граждански свободи, правосъдие и вътрешни работи на 9 април 2024 г., беше установено, че за инцидента не е отговорна трета страна извън Европол, като същевременно бяха предприети допълнителни мерки за поддържане на отговорността за инцидента и бяха засилени процесите, като междувременно 98% от всички досиета на персонала бяха цифровизирани;
67.	поздравява Европол за нейния доклад „Декодиране на най-застрашителните престъпни мрежи в ЕС“ – нов водещ продукт, описващ как са организирани най-застрашаващите престъпни мрежи, в кои престъпни дейности участват и как и къде функционират; приветства неотдавнашното създаване на Оперативна работна група на Европол (OTF) GRIMM, насочена към противодействие на набирането на млади хора в организираната престъпност и справяне с възникващото явление „насилие като услуга“; насърчава Европол и държавите членки да продължат да разработват такива специални оперативни работни групи за справяне с променящите се престъпни тенденции, чрез засилено трансгранично сътрудничество, обмен на разузнавателна информация и превантивни действия;
68.	приветства резултатите, изложени в съвместния годишен доклад на Европол и Евроюст за 2024 г., в който подробно се описва успешното сътрудничество, постигнато от агенциите в областта на организираната престъпност, контрабандата на мигранти, финансовите и икономическите престъпления, киберпрестъпността и тероризма и основните международни престъпления; счита, че всички съответни агенции на ЕС, включително Европол, Евроюст, CEPOL, OLAF, Европейската прокуратура и други, следва да изготвят редовен съвместен годишен доклад, в който се очертават техните координирани действия, споделени операции и междуведомствени постижения, за да се повишат прозрачността, съгласуваността и взаимното обучение в архитектурата на Съюза в областта на правосъдието и вътрешните работи; отбелязва със задоволство, че Европол и Евроюст се стремят към по-нататъшно сътрудничество и увеличаване на полезните взаимодействия, включително чрез провеждане на съвместно заседание на колегията на Евроюст и управителния съвет на Европол на тема „Размисли относно сътрудничеството“, свикано на 9 октомври 2024 г. в седалището на Евроюст;
69.	отбелязва доклада на агенцията относно „ИИ и полицейска дейност – ползите и предизвикателствата на изкуствения интелект за правоприлагането“, публикуван през септември 2024 г., и приветства направените в него анализи относно настоящите и бъдещите способности в областта на ИИ, които очертават курс към по-ефикасен, реактивен и ефективен модел на правоприлагане, като същевременно подчертават опасенията относно наличието на предубеденост в данните, справедливостта и потенциалните заплахи за неприкосновеността на личния живот, отчетността, защитата на правата на човека и дискриминацията; призовава за правоприлагането Европол да спазва изцяло разпоредбите на Акта за изкуствения интелект; призовава Европол да осигури пълното прилагане на насоките на ЕНОЗД в това отношение, включително като осигури въвеждането и прилагането на строги политики за надзор за процесите, които разчитат на ИИ, като гарантира, че всички резултати, генерирани от ИИ, са обект на човешки контрол преди да бъдат използвани или предадени на държавите членки или партньорите за сътрудничество;



70.	отбелязва заключенията от проверката на Омбудсмана на ЕС относно преместването на двама бивши служители на длъжности, свързани с борбата с онлайн сексуалното насилие над деца; припомня, че Омбудсманът е установил, че начинът, по който Европол се е справила с преместването на един служител, представлява лошо управление;

ПРИЛОЖЕНИЕ: ДЕКЛАРАЦИЯ ЗА ИЗТОЧНИЦИТЕ НА ИНФОРМАЦИЯ
<FootprintIntro>В съответствие с член 8 от приложение I към Правилника за дейността докладчикът по становище декларира, че е включила в становището си информация по въпроси, свързани с предмета на досието, която е получила при изготвянето на доклада преди приемането му в комисия, от следните представители на интереси, попадащи в обхвата на Междуинституционалното споразумение за задължителен регистър за прозрачност[footnoteRef:1], или от следните представители на публични органи на трети държави, включително техните дипломатически мисии и посолства:</FootprintIntro> [1: Междуинституционално споразумение от 20 май 2021 г. между Европейския парламент, Съвета на Европейския съюз и Европейската комисия за задължителен регистър за прозрачност (ОВ L 207, 11.6.2021 г., стр. 1, ELI: http://data.europa.eu/eli/agree_interinstit/2021/611/oj).] 

	1. Представители на интереси, попадащи в обхвата на Междуинституционалното споразумение за задължителен регистър за прозрачност

	Transparency International EU / EU transparency register: 501222919-71

	2. Представители на публични органи на трети държави, включително техните дипломатически мисии и посолства

	Няма


Списъкът по-горе е изготвен в рамките на изключителната отговорност на докладчика по становище.
Когато физически лица са идентифицирани в списъка по име, по функция или и по двете, докладчикът по становище декларира, че на съответните физически лица е представено Съобщение за защита на данните № 484 на Европейския парламент (https://www.europarl.europa.eu/data-protect/index.do), в което се определят приложимите условия за обработването на техните лични данни и правата, свързани с това обработване.

